b"\n_START_ARTICLE_\nCentral del Pilans de Cal Manso\n_START_SECTION_\nDescripci\xc3\xb3\n_START_PARAGRAPH_\nSituada a uns dos quil\xc3\xb2metres al nord-oest del nucli urb\xc3\xa0 de la poblaci\xc3\xb3 de Boadella, prop del l\xc3\xadmit amb el terme de Darnius, de la presa actual de l'embassament del pant\xc3\xa0 i de la Muga._NEWLINE_Edifici a\xc3\xafllat de planta rectangular format per dos cossos adossats, amb les cobertes de teula de dues vessants. El volum principal est\xc3\xa0 distribu\xc3\xaft en planta baixa i pis, mentre que el cos secundari, adossat a la fa\xc3\xa7ana de ponent, s'organitza en una \xc3\xbanica planta. La fa\xc3\xa7ana principal de l'edifici, orientada a llevant, presenta un gran portal d'acc\xc3\xa9s d'arc rebaixat bastit en maons que presenta un volad\xc3\xads a la part superior, sostingut per dues m\xc3\xa8nsules esglaonades de ma\xc3\xb3. A banda i banda del portal, dues finestres de mig punt fetes amb maons. De fet, totes les obertures de la planta baixa de la construcci\xc3\xb3 s\xc3\xb3n de mig punt i estan bastides amb maons. Al pis, en canvi, les finestres s\xc3\xb3n rectangulars. Una motllura rectil\xc3\xadnia marca la divis\xc3\xb2ria entre els dos nivells. Cap a la banda de llevant hi ha altres petits cossos annexos que formen part del mateix edifici._NEWLINE_La construcci\xc3\xb3 \xc3\xa9s bastida amb pedra desbastada de diverses mides disposada irregularment, i lligada amb morter de cal\xc3\xa7. A les cantonades hi ha carreus desbastats.\n_START_SECTION_\nHist\xc3\xb2ria\n_START_PARAGRAPH_\nCom a conseq\xc3\xbc\xc3\xa8ncia dels efectes que va provocar la fil\xc2\xb7loxera a les vinyes de la comarca a finals del segle XIX, des d'aquest moment fins a l'actualitat, la fabricaci\xc3\xb3 de ciment ha estat una de les activitats econ\xc3\xb2miques m\xc3\xa9s importants al municipi de les Escaules, proveint de pedra i ciment a tota la prov\xc3\xadncia de Girona i tamb\xc3\xa9 a Fran\xc3\xa7a. Les centrals hidroel\xc3\xa8ctriques que aprofitaven la for\xc3\xa7a de l'aigua de la Muga, tamb\xc3\xa9 van ser un recurs econ\xc3\xb2mic molt important a les Escaules._NEWLINE_L'any 1915 es van construir la presa i la central hidroel\xc3\xa8ctrica per l'empresari industrial Pau Pag\xc3\xa8s i Lloveres. L'electricitat produ\xc3\xafda en aquesta central prove\xc3\xafa a la ciutat de Figueres."